Kažimír, Peter, minister financií SR (2016-09-06):
No čo by som na to tak asi vám povedal, k tomu všetkému? Pán Rajtár, vy zvyknete hovoriť, že na to netreba byť odborník, aby ste to pochopili. No problém váš je, že vy nie ste odborník. Hovorím vám to úplne otvorene. (Potlesk.) Máte plechové ústa a to je váš problém. A veľmi rýchlo ste tie plechové ústa nadobudol po tom, čo teda ste sa stali zástupcom ľudu v tejto slovutnej Národnej rade. Usvedčujú vás posledné slová, keď hovoríte, čo tam pár desiatok miliónov, ktoré sú proste akože navyše. Ja, ja neviem, obráťte sa na svojho kolegu, poraďte sa so starším kolegom, podpredsedom finančného výboru a skúste si okrem, nalistovať okrem bulvárnych ekono-pornografických článkov aj záležitosti napríklad Inštitútu finančnej politiky, ktorý je stále vnímaný ako, myslím si, že nadstranícky a apolitický z hľadiska prognózy daňových príjmov za posledné štyri roky. Tam máte, proste máte tam jasnú štruktúru zvyšovania príjmov, časť je z makroekonomického vývoja a časť zo zvyšovania efektívnej daňovej sadzby. Ja mám na rozdiel od mnohých iných, by som povedal, humánne vzdelaných členov vlády ten jeden problém za posledné obdobie, že musím doručovať výsledky. Tie reálne výsledky sú vo zvýšených príjmoch štátneho rozpočtu, na ktoré na jednej strane vy ako zástanca štíhleho štátu hromžíte, lebo vás proste dráždia z pohľadu vašej filozofie videnia, pretože zastávate nejakú skupinu ľudí, ktorú oslovujete. Opakujem, je to legitímne, je to váš svet. Môj svet je iný a z pohľadu miery prerozdeľovania, debaty, to by sme si mohli dať niekedy inde, ak by sme boli schopní si sadnúť za jeden stôl z pohľadu toho, aká realita je a ako by sme tieto veci mohli, mohli vidieť. Ale čo sa týka témy súboja s daňovými únikmi od roku 2012, keď efektivita sadzieb kľúčovo na DPH bola slovníkom z filmu Limonádového Joa „prokletě nízká“, na najnižšej historickej úrovni a tá historická úroveň bola spôsobená úplne prakticky jedným, jedným činiteľom, a to bola reforma inštitúcie finančnej správy z časti reformy UNITAS, to znamená, zjednotenie daňovej a colnej správy. Vy ste tu vtedy tuším nežili, ale žili tu všetci ostatní. A to bolo v tom, to bolo v roku 2012, keď výsledok vašich krstných bratov z pravice, už neexistujúcej SDKÚ, výsledok odborného reformného prístupu bolo to, že si finanční úradníci požičiavali pečiatky, aby mohli pečiatkovať, hej. Toto mal byť vrchol infomatizačného procesu, informatizácie a zlepšenia, neviem, klientskeho prístupu a podobných vecí. Je to zložitá téma. Je to, je to o zmene klímy, zmene doktríny štátnej, je to o reforme inštitúcie. Za inštitúciou sú vždy ľudia a tá nie je dokonalá. A ja, áno, ja som vždy tvrdil, aj z tohto miesta, nájdete si mnoho zápisov mojich vyjadrení, že vo finančnej správe sú dodnes agenti, hej, ktorí pracujú aj pre druhú stranu. Je to proste pravda. Zo šesť, osem tisíc ľudí nájdete takúto záležitosť. Lenže od roku 2012 sa tam napríklad zmenilo to, že inšpekcia finančnej správy sa zmenila z ujov, ktorí kontrolujú bezpečnostné predpisy a kávovary, na tuším šesťdesiathlavovú jednotku, ktorá, ktorá pracuje s ITP a proste, proste pracuje v prostredí, ako, ako, ktoré zodpovedá práci s peniazmi. Takže súhlasím s pánom poslancom Kamenickým, že, viete, taký ten plošný prístup je, je ľúbivý, využívate situáciu, využívate konkrétny príklad. Ale ja vám vravím, že za štyrmi rokmi tohto prístupu sú konkrétne výsledky, ktoré sú v číslach, ktoré sú kľúčové pre tvorbu rozpočtu. Ak raz budete tvoriť rozpočet a budete na jednej strane sa zaujímať o príjmy štátu a na druhej strane o výdavky, ktoré majú adresnosť vo verejných službách a v ich kvalite alebo nekvalite, ak sú nedostatočné, tak vám vravím, že za tým je typ úsilia. Ak nie je dokonalý, ak sú tam konkrétni ľudia, ak je, ak je „padni, komu padni“, to je druhá vec. Ale vaše plošné, paušálne populárne, hej, robenie sa na tejto téme má svoje proste limity aj z pohľadu toho, čomu vy hovoríte verejný záujem, hej. Takže, a čomu hovoril môj predchodca, miloval výraz „verejný záujem“, takže veľa vecí sa dá urobiť, veľa vecí sa dá pohnúť dopredu a sú tu aj spôsoby, u ktorých, ktoré môžu zaznievať aj z opozičných lavíc, aj z vládnych lavíc. Ale podstatné je, robiť, robiť zmenu a skúsiť sa na veci pozrieť tak, aby sme mohli zabezpečiť zmenu a aby sme napríklad teoreticky VAT Gap alebo DPH, mecénu na DPH mohli vyplniť, pretože ja som vždy tvrdil, že to je hlavný zdroj konsolidácie verejných financií v tejto krajine. To znamená, zlá disciplína platenia daní, alebo to, čo vy hovoríte, kradnutie na daniach. Kombinácia týchto vecí je hlavný zdroj konsolidácie verejných financií v tejto krajine, na tomto sa, aspoň na tomto sa, dúfam, zhodneme. Vďaka.( Potlesk.)